**Să nu te temi, azi o să plouă iar...**

*Roxana.c*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Să nu te temi, azi o să plouă iar...

Lumina va păli îngândurată

iar vântul va șopti despre zadar

când la ferestre-nchise o să bată.

O liniște cu tușe ivorii

va luneca pe strada. O să-mi pară

că se aude-un râset de copii

ce se jucau în bălți odinioară.

Dar ierburile toate vor cânta

-nu le auzi?- sălbatice și ude.

In parcul gol, în ploaie vor dansa

cu trup de vânt și ceață paparude.

Voi fi cu ele-o vreme, știu că-ți par

când plouă ființă stranie, ciudată

dar vântul prea șoptește a zadar

când e lumina lumii-ngândurată...